stanford-oval/wikipedia huggingface dataset:
สะพานพระพุทธยอดฟ้า

| สะพานพระพุทธยอดฟ้า |
| --- | --- |
สะพานพระพุทธยอดฟ้า
เส้นทาง: ถนนตรีเพชร, ถนนประชาธิปก
ข้าม: แม่น้ำเจ้าพระยา
ที่ตั้ง: แขวงวังบูรพาภิรมย์ เขตพระนคร แขวงวัดกัลยาณ์ เขตธนบุรี
ชื่อทางการ: สะพานปฐมบรมราชานุสรณ์
ตั้งชื่อตาม: พระบาทสมเด็จพระพุทธยอดฟ้าจุฬาโลกมหาราช
ผู้ดูแล: กรมทางหลวงชนบท
สถานะ: เปิดใช้งาน
รหัส: ส.003
เหนือน้ำ: อุโมงค์รถไฟฟ้ามหานคร สายเฉลิมรัชมงคล
ท้ายน้ำ: สะพานพระปกเกล้า
ข้อมูลจำเพาะ
ประเภท: ชนิดเปิด - ปิดได้ (เปิดเป็นครั้งคราวเมื่อมีเรือหลวงผ่าน)
วัสดุ: โครงเหล็กตลอด
ความยาว: 229.76 เมตร
ความกว้าง: 10.00 เมตร
ความสูง: 7.30 เมตร
ทางเดิน: 2
จำนวนตอม่อ: 2
ประวัติ
ผู้สร้าง: พระบาทสมเด็จพระปกเกล้าเจ้าอยู่หัว
วันเริ่มสร้าง: 3 ธันวาคม พ.ศ. 2472; 95 ปีก่อน (2472-12-03)  14 มิถุนายน พ.ศ. 2568; อีก 3 เดือน (2568-06-14) (บูรณะ)
วันเปิด: 6 เมษายน พ.ศ. 2475; 92 ปีก่อน (2475-04-06)  พ.ศ. 2569; 1 ปีในข้างหน้า (2569) (หลังบูรณะ)


 โบราณสถานที่ขึ้นทะเบียนโดยกรมศิลปากร
ชื่อที่ขึ้นทะเบียน: สะพานพระพุทธยอดฟ้า
เป็นส่วนหนึ่งของ: โบราณสถานในเขตกรุงเทพมหานคร
เลขอ้างอิง: 0005610
 
 
 
สะพานพระพุทธยอดฟ้า หรือชื่ออย่างเป็นทางการว่า สะพานปฐมบรมราชานุสรณ์ หรือที่นิยมเรียกกันติดปากว่า สะพานพุทธ เป็นสะพานถนนข้ามแม่น้ำเจ้าพระยาที่เก่าที่สุดของประเทศไทย เชื่อมต่อการคมนาคมระหว่างฝั่งพระนครกับฝั่งธนบุรีของกรุงเทพมหานคร ที่ปลายถนนตรีเพชร แขวงวังบูรพาภิรมย์ เขตพระนคร กับปลายถนนประชาธิปก แขวงวัดกัลยาณ์ เขตธนบุรี สร้างขึ้นในรัชสมัยพระบาทสมเด็จพระปกเกล้าเจ้าอยู่หัว ในโอกาสพระราชพิธีสมโภชกรุงรัตนโกสินทร์ 150 ปี พร้อมกับปฐมบรมราชานุสรณ์ที่ตั้งอยู่ด้านหน้าของสะพานฝั่งพระนคร ปัจจุบันสะพานแห่งนี้อยู่ในความรับผิดชอบของกรมทางหลวงชนบท
ประวัติ

สะพานพระพุทธยอดฟ้าเป็นสะพานที่สร้างขึ้นในรัชสมัยพระบาทสมเด็จพระปกเกล้าเจ้าอยู่หัว เมื่อปี พ.ศ. 2472 เนื่องในโอกาสพระราชพิธีสมโภชกรุงรัตนโกสินทร์ 150 ปี ด้วยพระราชดำริที่จะสร้างสิ่งที่เป็นอนุสรณ์ถึงความรำลึกในพระกรุณาธิคุณของพระบาทสมเด็จพระพุทธยอดฟ้าจุฬาโลกมหาราช ผู้ทรงสถาปนาอาณาจักรรัตนโกสินทร์ โดยมีพระราชดำริว่าควรสร้างพระบรมราชานุสาวรีย์ของพระองค์ และสร้างสะพานข้ามแม่น้ำเจ้าพระยาเชื่อมจังหวัดพระนครกับจังหวัดธนบุรีเข้าด้วยกัน เพื่อให้การคมนาคมติดต่อสะดวก ทั้งยังเป็นการขยายพระนครอีกด้วย จึงโปรดเกล้าฯ ให้คิดแบบพระบรมราชานุสาวรีย์ และสะพานข้ามแม่น้ำเจ้าพระยาขึ้นประกอบกันเป็นปฐมบรมราชานุสรณ์ที่ปลายถนนตรีเพชร ถือเป็นสะพานข้ามแม่น้ำเจ้าพระยาแห่งที่ 2 ถัดจากสะพานพระราม 6 ที่สร้างในรัชสมัยพระบาทสมเด็จพระมงกุฎเกล้าเจ้าอยู่หัว แต่เนื่องจากสะพานพระราม 6 ปัจจุบันมีสถานะเป็นสะพานรถไฟเท่านั้น สะพานพระพุทธยอดฟ้าจึงถือเป็นสะพานถนนข้ามแม่น้ำเจ้าพระยาที่เก่าที่สุดของประเทศไทย
โครงการก่อสร้างพระบรมราชานุสาวรีย์และสะพานได้เริ่มตั้งแต่ปี พ.ศ. 2471 โดยทรงพระกรุณาโปรดเกล้าฯ ให้สมเด็จพระเจ้าบรมวงศ์เธอ เจ้าฟ้ากรมพระนริศรานุวัดติวงศ์ (ต่อมาเป็นกรมพระยา) อุปนายกราชบัณฑิตยสภา ซึ่งทรงอำนวยการแผนกศิลปกรรม คิดแบบอย่างเป็นพระบรมรูปทรงเครื่องขัตติยาภรณ์เสด็จประทับเหนือพระราชบัลลังก์ หล่อด้วยทองสำริด ขนาดสูงตั้งแต่ฐานถึงยอด 4.60 เมตร ฐานกว้าง 2.30 เมตร ส่วนสะพานข้ามแม่น้ำเจ้าพระยา ทรงพระกรุณาโปรดเกล้าฯ ให้พระเจ้าพี่ยาเธอ กรมพระกำแพงเพ็ชรอัครโยธิน (ต่อมาคือพระเจ้าบรมวงศ์เธอ กรมพระกำแพงเพชรอัครโยธิน) เสนาบดีกระทรวงพาณิชย์และคมนาคม ทรงเป็นผู้อำนวยการสร้าง ซึ่งทรงรับสั่งให้กองแบบแผน กรมรถไฟหลวง เป็นผู้ออกแบบโครงสร้าง แสดงทางขึ้นลงทั้ง 2 ข้าง และตัวสะพาน พร้อมด้วยขนาดและรายการ เพื่อเปิดประมูลจากบริษัทต่าง ๆ โดยได้เลือกแบบของบริษัทดอรแมนลอง ประเทศอังกฤษ และสร้างเป็นสะพานเหล็กยาว 229.76 เมตร กว้าง 16.68 เมตร ท้องสะพานสูงเหนือน้ำ 7.50 เมตร และอาจยกตอนกลางขึ้นด้วยแรงไฟฟ้า เปิดช่องกว้าง 60 เมตรเพื่อให้เรือใหญ่ผ่านได้สะดวก จากนั้นพระบาทสมเด็จพระปกเกล้าเจ้าอยู่หัวเสด็จพระราชดำเนินทรงวางศิลาฤกษ์สร้างปฐมบรมราชานุสรณ์ เมื่อวันที่ 9 มกราคม พ.ศ. 2472 และโปรดเกล้าฯ พระราชทานนามสะพานว่า สะพานพระพุทธยอดฟ้า ตามพระนามของพระบาทสมเด็จพระพุทธยอดฟ้าจุฬาโลกมหาราช
รัฐบาลได้ประมาณการงบประมาณที่ใช้ในการก่อสร้างปฐมบรมราชานุสรณ์ไว้เป็นจำนวน 4,000,000 บาท นอกจากนี้พระบาทสมเด็จพระปกเกล้าเจ้าอยู่หัวทรงบริจาคพระราชทรัพย์ส่วนพระองค์จำนวนหนึ่ง รัฐบาลส่วนหนึ่ง ส่วนอีกจำนวนหนึ่งนั้นทรงพระราชดำริว่าควรบอกบุญเรี่ยไรประชาชน เมื่อการก่อสร้างแล้วเสร็จ พระบาทสมเด็จพระปกเกล้าเจ้าอยู่หัวเสด็จพระราชดำเนินทรงเปิดสะพานและปฐมบรมราชานุสรณ์เมื่อวันที่ 6 เมษายน พ.ศ. 2475
ในช่วงสงครามโลกครั้งที่สอง สะพานพระพุทธยอดฟ้าถูกระเบิดทำลายจนขาด อันเนื่องจากเป็นหนึ่งในจุดยุทธศาสตร์สำคัญ บริเวณใกล้เคียงอย่างวัดราชบุรณราชวรวิหารและโรงไฟฟ้าวัดเลียบก็ถูกทำลาย
ปัจจุบัน

ในปัจจุบัน นอกจากสะพานพระพุทธยอดฟ้าจะเป็นที่ประดิษฐานปฐมบรมราชานุสรณ์แล้ว ยังมีลานสาธารณะให้คนมาใช้พักผ่อนหย่อนใจ และเป็นลานกีฬาของเด็กนักเรียนในย่านนั้นด้วย ทั้งฟุตบอลและสเกตบอร์ด ก็จะมีให้เห็นทุกวันในช่วงเย็นหลังโรงเรียนเลิก
นอกจากนี้ ในยามค่ำคืนพื้นที่ใต้สะพานพระพุทธยอดฟ้าจนถึงใต้สะพานพระปกเกล้าในปัจจุบัน ในยามค่ำประมาณ 18 นาฬิกาเป็นต้นไปจนถึงเวลา 01.00 โดยประมาณ จะเป็นตลาดนัดยามค่ำคืน ที่มีสินค้าแฟชั่นหลากหลาย​ทั้งอุปกรณ์​ตกแต่งมือถือเคส​ ฟิล์ม​ ซีดี​และสินค้ามือสอง เช่น เสื้อ กางเกง กระเป๋า รองเท้า เครื่องประดับ อีกทั้งยังมีศิลปินอิสระ ส่วนมากเป็นนักศึกษาเพาะช่าง มารับวาดภาพและขายภาพวาดด้วย เนื่องจากสินค้ามีราคาถูก ประกอบกับรูปแบบที่กำลังเป็นที่นิยมของวัยรุ่น ทำให้ตลาดสะพานพุทธในปัจจุบันคลาคล่ำด้วยวัยรุ่นจำนวนมาก
ดูเพิ่ม

สะพานพระปกเกล้า
ปฐมบรมราชานุสรณ์
ถนนตรีเพชร
ถนนประชาธิปก
แหล่งข้อมูลอื่น

แผนที่และภาพถ่ายทางอากาศของ สะพานพระพุทธยอดฟ้า
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°44′21″N 100°29′51″E﻿ / ﻿13.739207°N 100.497564°E﻿ / 13.739207; 100.497564
| จุดข้ามแม่น้ำเจ้าพระยาในปัจจุบัน |
| --- | --- | --- | --- |
| เหนือน้ำ อุโมงค์รถไฟฟ้ามหานคร สายเฉลิมรัชมงคล  | สะพานปฐมบรมราชานุสรณ์ (สะพานพระพุทธยอดฟ้า)  | ท้ายน้ำ สะพานพระปกเกล้า  |  |
| ด ค กจุดข้ามแม่น้ำเจ้าพระยา |
| --- | --- | --- |
| จังหวัดนครสวรรค์ |  สะพานเดชาติวงศ์  สะพานตะเคียนเลื่อน  สะพานชุมชนตานิว-มณีวงศ์  สะพานสมเด็จพระวันรัต (เฮง เขมจารี)  |  |
| จังหวัดอุทัยธานี |  สะพานมโนรมย์ 1  |  |
| จังหวัดชัยนาท |  สะพานมโนรมย์ 1  สะพานธรรมจักร  สะพานศรีธรรมจักร  สะพานชัยนาท  เขื่อนเจ้าพระยา  สะพานสรรพยา  |  |
| จังหวัดสิงห์บุรี |  สะพานอินทร์บุรี  สะพานบางระจัน  สะพานอนุสรณ์ 100 ปี สิงห์บุรี (หลวงพ่อแพ 99)  สะพานพรหมบุรี  |  |
| จังหวัดอ่างทอง |  สะพานพระมหาพุทธพิมพ์ 1  สะพานอ่างทอง  สะพานเลี่ยงเมืองอ่างทอง  สะพานป่าโมก  |  |
| จังหวัดพระนครศรีอยุธยา |  สะพานจุฬามณี  สะพานอยุธยา-ภูเขาทอง  สะพานกษัตราธิราช  สะพานอโยธยา  สะพานเกาะเรียน  สะพานเกาะเกิด  สะพานเชียงราก 2  |  |
| จังหวัดปทุมธานี |  สะพานเชียงราก 2  สะพานปทุมธานี 1  สะพานปทุมธานี 2  สะพานนนทบุรี 3  |  |
| จังหวัดนนทบุรี |  สะพานนนทบุรี 3  สะพานพระราม 4  สะพานคู่ขนานสะพานพระนั่งเกล้า  สะพานพระนั่งเกล้า  สะพานรถไฟฟ้ามหานคร สายฉลองรัชธรรม  สะพานมหาเจษฎาบดินทรานุสรณ์  สะพานพระราม 5  สะพานพระราม 7 4  สะพานรถไฟฟ้าชานเมือง สายสีแดงอ่อน 4  |  |
| กรุงเทพมหานคร |  สะพานพระราม 7 4  สะพานรถไฟฟ้าชานเมือง สายสีแดงอ่อน 4  สะพานพระราม 6  สะพานทางพิเศษประจิมรัถยา  สะพานรถไฟฟ้ามหานคร สายเฉลิมรัชมงคล  สะพานเกียกกาย  สะพานกรุงธน  สะพานพระราม 8  สะพานสมเด็จพระปิ่นเกล้า  อุโมงค์รถไฟฟ้ามหานคร สายเฉลิมรัชมงคล  สะพานปฐมบรมราชานุสรณ์  สะพานพระปกเกล้า  สะพานสมเด็จพระเจ้าตากสินมหาราช  สะพานพระราม 3  สะพานกรุงเทพ  สะพานพระราม 9  สะพานทศมราชัน  สะพานภูมิพล 1 5  |  |
| จังหวัดสมุทรปราการ |  สะพานภูมิพล 1 5  สะพานภูมิพล 2  สะพานกาญจนาภิเษก  |  |
ตัวเอียง: กำลังก่อสร้าง/ยังไม่เปิดใช้งาน 1เชื่อมระหว่างจังหวัดอุทัยธานีกับจังหวัดชัยนาท; 2เชื่อมระหว่างจังหวัดปทุมธานีกับจังหวัดพระนครศรีอยุธยา; 3เชื่อมระหว่างจังหวัดปทุมธานีกับจังหวัดนนทบุรี; 4เชื่อมระหว่างจังหวัดนนทบุรีกับกรุงเทพมหานคร; 5เชื่อมระหว่างกรุงเทพมหานครกับจังหวัดสมุทรปราการ 
สะพานพุทธขณะเปิดให้เรือผ่าน ภาพถ่ายจาก พ.ศ. 2497
ถนนสะพานพุทธ เป็นถนนที่อยู่ด้านล่างสะพานล้อมรอบสะพาน เป็นถนนที่เชื่อมไปยังถนนจักรวรรดิ, ถนนตรีเพชร และปากคลองตลาด จากภาพมองเห็นสภาพของปากคลองตลาดบริเวณริมแม่น้ำเจ้าพระยา
ยูคิวโฮลเดอร์!

| --- | --- |
ยูคิวโฮลเดอร์!
ยูคิวโฮลเดอร์! เล่ม 1
ユーキュー ホルダー (Yū Kyū Horudā)
ชื่อภาษาอังกฤษ: UQ Holder!
แนว: ผจญภัย, แฟนตาซี, ฮาเร็ม
มังงะ
เขียนโดย: เคน อาคามัตสึ
สำนักพิมพ์:  โคดันฉะ    วิบูลย์กิจ
ยูคิวโฮลเดอร์! (ญี่ปุ่น: ユーキュー ホルダー; โรมาจิ: UQ Holder!) เป็นการ์ตูนญี่ปุ่นโดยเคน อาคามัตสึ มีเนื้อหาหลายปีหลังจากเรื่อง คุณครูจอมเวท เนกิมะ!  มีเรื่องราวเกี่ยวกับเด็กชายหนุ่มที่ได้พลังแวมไพร์จากเอวานเจลีน เอ.เค. แม็คโดเวล โดยผจญภัยกับผู้มีพลังอมตะแบบเดียวกัน
เนื้อหา

ในปี ค.ศ. 2086 โคโนเอะ โทตะ หนุ่มน้อย ได้ประสบอุบัติเหตุจนทำให้ถึงขั้นเสียชีวิต แต่ด้วยความช่วยเหลือของ เอวานเจลีน เอ.เค. แม็คโดเวล ได้มอบความเป็นอมตะให้ โดยเปลี่ยนเป็นแวมไฟร์เช่นเดียวกับเธอ และพามาทดสอบที่กลุ่มอมตะ UQ Holder!
สื่อ > มังงะ

ยูคิวโฮลเดอร์! (ญี่ปุ่น: ユーキュー ホルダー; โรมาจิ: UQ Holder!) เป็นการ์ตูนญี่ปุ่นที่เขียนและวาดภาพประกอบโดยเคน อาคามัตสึ เรื่องนี้ได้ตีพิมพ์ลงในนิตยสารโชเน็นแม็กกาซีนรายสัปดาห์ในช่วงแรก และย้ายมาตีลงในนิตยสารเบสสัซสึโชเน็นแม็กกาซีนในปี พ.ศ. 2559 ในประเทศไทย เรื่องนี้ได้ลิขสิทธิ์จัดทำเป็นฉบับภาษาไทยในรูปแบบหนังสือเล่มและอีบุ๊กโดยสำนักพิมพ์วิบูลย์กิจ ตีพิมพ์ในนิตยสารการ์ตูน KC.Weekly และย้ายมาตีพิมพ์ลงนิตยสารการ์ตูนดิจิตอล KC.Digimag ฉบับ W หลังจาก KC.Weekly ตีพิมพ์เป็นฉบับสุดท้าย เรื่องนี้ได้จัดทำเป็นฉบับรวมเล่มทั้งรูปแบบหนังสือเล่มและอีบุ๊กแล้ว 25 เล่ม ในประเทศญี่ปุ่น และ 22 เล่มในประเทศไทย
รายการอ้างอิง

↑  http://www.beartai.com/lifestyle/10732
1 2  http://www.animenewsnetwork.com/news/2013-08-17/uq-holder-fantasy-manga-by-negima-ken-akamatsu-revealed
วิทยา แก้วภราดัย

| วิทยา แก้วภราดัยม> ป.ช., ม.ว.ม., จ.ภ. |
| --- | --- |
วิทยา ใน พ.ศ. 2552

รัฐมนตรีว่าการกระทรวงสาธารณสุข
ดำรงตำแหน่ง 20 ธันวาคม พ.ศ. 2551 – 30 ธันวาคม พ.ศ. 2552 (1 ปี 10 วัน)
นายกรัฐมนตรี: อภิสิทธิ์ เวชชาชีวะ
ก่อนหน้า: เฉลิม อยู่บำรุง
ถัดไป: จุรินทร์ ลักษณวิศิษฎ์
สมาชิกสภาผู้แทนราษฎร แบบบัญชีรายชื่อ
อยู่ในวาระ
เริ่มดำรงตำแหน่ง  14 พฤษภาคม พ.ศ. 2566 (1 ปี 297 วัน)
รองหัวหน้าพรรครวมไทยสร้างชาติ
อยู่ในวาระ
เริ่มดำรงตำแหน่ง  3 สิงหาคม พ.ศ. 2565 (2 ปี 216 วัน)
 
ข้อมูลส่วนบุคคล
เกิด: 5 มกราคม พ.ศ. 2498 (70 ปี) อำเภอปากพนัง จังหวัดนครศรีธรรมราช
พรรคการเมือง: ก้าวหน้า (2531–2532)   เอกภาพ (2532–2535)   พลังธรรม (2535–2538)   ประชาธิปัตย์ (2538–2565)   รวมไทยสร้างชาติ (2565–ปัจจุบัน)
คู่สมรส: จิระประไพ แก้วภราดัย

วิทยา แก้วภราดัย (เกิด 5 มกราคม พ.ศ. 2498) ปัจจุบันดำรงตำแหน่งกรรมการในคณะกรรมการประสานงานสภาผู้แทนราษฎรไทย (รัฐบาลแพทองธาร ชินวัตร) รองหัวหน้าพรรครวมไทยสร้างชาติ และกรรมการในคณะกรรมการประสานงานพรรคร่วมรัฐบาล อดีตรองหัวหน้าพรรคประชาธิปัตย์ อดีตรัฐมนตรีว่าการกระทรวงสาธารณสุข อดีตสมาชิกสภาผู้แทนราษฎรจังหวัดนครศรีธรรมราช อดีตประธานวิปรัฐบาล อดีตสมาชิกสภาขับเคลื่อนการปฏิรูปประเทศ
ประวัติ

วิทยา เกิดเมื่อวันที่ 5 มกราคม พ.ศ. 2498 ที่อำเภอปากพนัง จังหวัดนครศรีธรรมราช ชื่อเล่น น้อย
สำเร็จการศึกษาระดับปริญญาตรี สาขานิติศาสตร์บัณฑิต จากจุฬาลงกรณ์มหาวิทยาลัย ขณะเรียนปี 4 วิทยาเป็นหนึ่งในนิสิตที่เข้าร่วมการชุมนุมที่มหาวิทยาลัยธรรมศาสตร์ และได้รับบาดเจ็บถูกยิงที่ขาในเหตุการณ์ 6 ตุลา พ.ศ. 2519 ต้องพักรักษาตัวในโรงพยาบาลนาน 2 เดือน และต้องพักฟื้นที่บ้านอีก 7-8 เดือนจึงสามารถเดินได้เป็นปกติ และกลับเข้าเรียนต่อจนสำเร็จการศึกษาในที่สุด
การทำงาน

วิทยา ประกอบอาชีพเป็นทนายความก่อนเข้าสู่วงการเมือง และเมื่อเข้าสู่วงการเมืองแล้วยังเป็นหนึ่งในทีมกฎหมายของพรรคประชาธิปัตย์ ได้รบเลือกตั้งเป็นสมาชิกสภาผู้แทนราษฎรจังหวัดนครศรีธรรมราช ตั้งแต่ปี 2531, 2535/2, 2538, 2539, 2544, 2548, 2550, 2554
วิทยา ได้รับแต่งตั้งเป็นรองโฆษกประจำสำนักนายกรัฐมนตรี ปี พ.ศ. 2537-2538 เป็นประธานคณะกรรมาธิการการยุติธรรมและสิทธิมนุษยชน ปี พ.ศ. 2538-2539
ในการเลือกตั้งสมาชิกสภาผู้แทนราษฎรในประเทศไทย พ.ศ. 2550 นายวิทยาเป็นหนึ่งในผู้รับผิดชอบงาน "สมัชชาประชาธิปัตย์คืนอีสาน" การจัดงานหาเสียงครั้งใหญ่ในพื้นที่อีสานของพรรคประชาธิป้ตย์
ภายหลังการเลือกตั้ง 23 ธันวาคม พ.ศ. 2550 และมีการจัดตั้งรัฐบาลสมัคร สุนทรเวช พรรคประชาธิปัตย์ที่เป็นฝ่ายค้านพรรคเดียวได้ประกาศจัดตั้ง รัฐบาลเงา หรือ ครม.เงา ขึ้น ในเดือนกุมภาพันธ์ พ.ศ. 2551 และ วิทยา แก้วภราดัย ได้รับเลือกจากที่ประชุมพรรค ให้ทำหน้าที่ รัฐมนตรีว่าการกระทรวงการท่องเที่ยวและกีฬาเงา
เมื่อวันที่ 15 กรกฎาคม พ.ศ. 2551 พรรคประชาธิปัตย์ได้จัดการประชุมใหญ่วิสามัญประจำปี เพื่อเลือกตั้งคณะกรรมการบริหารพรรคชุดใหม่ตามข้อบังคับพรรค และ วิทยา แก้วภราดัย ได้รับเลือกให้ดำรงตำแหน่ง รองหัวหน้าพรรคประชาธิปัตย์ รับผิดชอบดูแลพื้นที่ภาคใต้
ในการจัดตั้งรัฐบาลของพรรคประชาธิปัตย์ ในเดือนธันวาคม พ.ศ. 2551 วิทยา แก้วภราดัย ได้รับตำแหน่ง รัฐมนตรีว่าการกระทรวงสาธารณสุข  ซึ่งต่อมาได้ลาออกจากตำแหน่งเพื่อแสดงความรับผิดชอบกรณีการทุจริตในโครงการไทยเข้มแข็งของกระทรวงสาธารณสุข  ไปรับตำแหน่งประธานวิปรัฐบาล
ในการเลือกตั้งสมาชิกสภาผู้แทนราษฎรในประเทศไทย พ.ศ. 2554 วิทยาได้ตัดสินใจจะลงสมัคร ส.ส. ระบบแบ่งเขตในพื้นที่เขต 3 จังหวัดนครศรีธรรมราช และส่งปานระพี บุตรสาวคนที่สอง ลงสมัครในระบบบัญชีรายชื่อ ลำดับที่ 121
เขาลงสมัครรับเลือกตั้งในพื้นที่จังหวัดนครศรีธรรมราชในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แต่ไม่ได้รับเลือกตั้ง กระทั่งวันศุกร์ที่ 22 เมษายน พ.ศ. 2565 วิทยาได้ให้สัมภาษณ์ว่าได้ยื่นหนังสือลาออกจากการเป็นสมาชิกพรรคประชาธิปัตย์ผ่านทางเจ้าหน้าที่ของพรรค และต่อมาได้เข้าร่วมงานกับพรรครวมไทยสร้างชาติ (รทสช.) ทั้งนี้ในปีถัดมา เขาได้ลงสมัคร ส.ส. แบบบัญชีรายชื่อสังกัด รทสช. ลำดับที่ 7 และสนับสนุนให้พูน แก้วภราดัย บุตรชายลงสมัครรับเลือกตั้ง ส.ส. จังหวัดนครศรีธรรมราช เขตเลือกตั้งที่ 1 ในสังกัดพรรคเดียวกันด้วย
วิกฤตการณ์การเมืองไทย พ.ศ. 2556–2557

ในวิกฤตการณ์การเมืองไทย พ.ศ. 2556–2557 วิทยาเป็นหนึ่งใน 9 ส.ส.พรรคประชาธิปัตย์ที่ลาออกจากการเป็นสมาชิกพรรคและกรรมการบริหารพรรค และเข้าเป็นหนึ่งในแกนนำกปปส. (คณะกรรมการประชาชนเพื่อการเปลี่ยนแปลงประเทศไทยให้เป็นประชาธิปไตยที่สมบูรณ์อันมีพระมหากษัตริย์เป็นประมุข) โดยมีบทบาทเป็นแกนนำผู้ชุมนุมเมื่อเข้ายึดกระทรวงการคลัง   และเป็นแกนนำของเวทีชุมนุมที่แยกศาลาแดงและสวนลุมพินี
ซึ่งในวันที่ 14 พฤษภาคม พ.ศ. 2557 จากการชุมนุมในครั้งนั้น ศาลอาญาอนุมัติหมายจับแกนนำ กปปส. รวม 43 คน ผู้ต้องหาคดีกบฏ และความผิดอื่น รวม 8 ข้อหา เพื่อติดตามตัวมาดำเนินกระบวนการตามกฎหมาย โดยวิทยาเป็นผู้ต้องหาหมายเลขที่ 6
หลังเหตุการณ์นี้ วิทยาได้เข้าอุปสมบทเป็นพระภิกษุเข้าจำพรรษาที่วัดธารน้ำไหล จังหวัดสุราษฎร์ธานี ร่วมกับแกนนำและแนวร่วมคนอื่น ๆ ด้วย
เครื่องราชอิสริยาภรณ์

พ.ศ. 2546 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2543 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2560 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)
ทรานส์ฟอร์มเมอร์ส สงครามจักรกลทะลุจักรวาล

| --- | --- |
ทรานส์ฟอร์มเมอร์ส สงครามจักรกลทะลุจักรวาล
หน้าปกแผ่นดีวีดี
トランスフォーマー ギャラクシーフォース
ชื่อภาษาอังกฤษ: Transformers: Cybertron
แนว: ไซไฟ, หุ่นยนต์
อนิเมะ
กำกับโดย: Hiroyuki Kakudō Manabu Ono
เขียนบทโดย: Hiro Masaki
ดนตรีโดย: Megumi Ohashi
สตูดิโอ: Gonzo
ฉาย:  8 มกราคม ค.ศ. 2005  –  31 ธันวาคม ค.ศ. 2005
ทรานส์ฟอร์มเมอร์ส สงครามจักรกลทะลุจักรวาล (อังกฤษ: Transformers: Cybertron) หรือในชื่อภาษาญี่ปุ่น ทรานส์ฟอร์มเมอร์ส กาแล็คซี่ฟอร์ซ (ญี่ปุ่น: トランスフォーマー ギャラクシーフォース; โรมาจิ: Toransufōmā Garakushī Fōsu; ทับศัพท์: Transformers Galaxy Force) เป็นอนิเมะทีวีชุด แนวไซไฟ-หุ่นยนต์ เป็นผลงานซีรีส์ชุดทรานส์ฟอร์มเมอร์ส โดยความร่วมมือของฮาสโบร (Hasbro) และทาคารา (Takara) ออกอากาศครั้งแรกเมื่อวันที่ 8 มกราคม ค.ศ. 2005 ถึง วันที่ 31 ธันวาคม ค.ศ. 2005 มีจำนวนตอนทั้งหมด 52 ตอน
ตัวละคร

บทความหลัก: รายชื่อตัวละครในทรานส์ฟอร์มเมอร์ส สงครามจักรกลทะลุจักรวาล
แหล่งข้อมูลอื่น

Galaxy Force's  tv-tokyo's offcial website
มาสเตอร์เมกะทรอน (หลัง) กำลังแข่งกับนิโตรคอนวอย (หน้า)
ฉากตอนจบที่แสดงให้เห็นถึงพวกโคบี้ บั๊ด ลอรี่ และคนอื่น ๆ ตอนโต
ยาฉะฮิเมะ: เจ้าหญิงครึ่งอสูร

| --- | --- |
ยาฉะฮิเมะ: เจ้าหญิงครึ่งอสูร
半妖の夜叉姫 (Han'yō no Yashahime)
ชื่อภาษาอังกฤษ: Yashahime: Princess Half-Demon
แนว: ผจญภัย, แฟนตาซี
สร้างโดย: รูมิโกะ ทากาฮาชิ
อนิเมะโทรทัศน์
กำกับโดย: เทรูโอะ ซาโต (S1) มาซากาซุ ฮิชิดะ (S2)
อำนวยการสร้างโดย: ฮิซากาซุ นากะ
เขียนบทโดย: คัตสึยูกิ ซูมิซาวะ
ดนตรีโดย: คาโอรุ วาดะ
สตูดิโอ: ซันไรส์
ถือสิทธิ์โดย: อเมริกาเหนือ วิซมีเดีย SA/SEA มีเดียลิงก์ 
เครือข่าย: นิปปอนทีวี (วายทีวี)
เครือข่ายภาษาอังกฤษ: เอเชียตะวันออกเฉียงใต้ แอนิแมกซ์สหรัฐ Adult Swim (ทูนามิ)
ฉาย:  3 ตุลาคม ค.ศ. 2020  –  26 มีนาคม ค.ศ. 2022
ตอน: 48 (รายชื่อตอน)
มังงะ
เขียนโดย: ทากาชิ ชิอินะ คัตสึยูกิ ซูมิซาวะ
วาดภาพโดย: ทากาชิ ชิอินะ
สำนักพิมพ์: Shogakukan
สำนักพิมพ์ภาคภาษาอังกฤษ: อเมริกาเหนือ วิซมีเดีย
ในเครือ: Shōnen Sunday Comics Special
นิตยสาร: Shōnen Sunday S
กลุ่มเป้าหมาย: โชเน็ง
ตีพิมพ์ตั้งแต่: 25 กันยายน ค.ศ. 2021 – ปัจจุบัน
จำนวนเล่ม: 7
 สถานีย่อยการ์ตูนญี่ปุ่น
ยาฉะฮิเมะ: เจ้าหญิงครึ่งอสูร (ญี่ปุ่น: 半妖の夜叉姫; โรมาจิ: Han'yō no Yashahime) เป็นภาคแยกและภาคต่อ ออริจินอลอนิเมะเนื้อหาสืบเนื่องต่อจาก อินุยาฉะ เทพอสูรจิ้งจอกเงิน ผลงานของนักเขียนการ์ตูน รูมิโกะ ทากาฮาชิ โดยภาคนี้ก็ได้มีบทบาทส่วนร่วมสำคัญในการออกแบบตัวละครหลักและวางพล็อตเรื่องร่วมกับทีมงานสร้างอนิเมะชุดเดิม
เรื่องราวในภาคนี้เน้นไปที่รุ่นลูกตัวละครหลักของผลงาน ยาฉะฮิเมะ: เจ้าหญิงครึ่งอสูร โทวะ เซ็ตสึนะ ลูกสาวฝาแฝดของเส็ตโชมารู และ โมโรฮะ ลูกสาวของอินุยาฉะกับคาโงเมะ ใน พ.ศ. 2563 (ค.ศ.2020) เดือนพฤษภาคม นิตยสารโชเน็งซันเดย์ ฉบับที่ 24 ได้ประกาศข่าวอนิเมะและเปิดเผยตัวละครหลัก ไม่นานจากนั้นกำหนดการออกอากาศระบุเป็นช่วงฤดูใบไม้ร่วง โดยต่อมาได้ยืนยันวันเริ่มในวันเสาร์ที่ 3 ตุลาคม วิซมีเดีย (Viz Media) ได้สิทธิ์การฉายในแบบดิจิตัลในทวีปอเมริกาเหนือและลาตินอเมริกา ส่วนในเอเชีย มีเดียลิงก์ (Medialink) ได้สิทธิ์การฉาย ซึ่งทั้งนี้มีเขตสตรีมมิ่งรวมถึงประเทศไทย ที่สามารถรับชมได้ผ่านช่อง Ani-One (Ani-One動漫專區) ทางยูทูบ ตั้งแต่วันเสาร์ที่ 3 ตุลาคม ในเวลา 17:00 นาฬิกา ตามเวลาประเทศไทย ลักษณะเสียงพากษ์ญี่ปุ่น-คำบรรยาย(มีบรรยายไทย) ออกอากาศในทุกวันเสาร์ จำนวน 24 ตอนจบ
เนื้อเรื่อง

เรื่องราว ในยุคสงครามกลางเมืองเซนโกคุ สองพี่น้องฝาแฝด โทวะ และเซตสึนะ ที่เป็นลูกครึ่งอสูร ได้พรากจากกันจากเหตุไฟป่าครั้งใหญ่ โทวะออกเดินทางตามหาน้องสาวที่หายไป ในขณะที่เซตสึนะถูกเลี้ยงดูโดยอสูร พวกเธอเติบโตขึ้นมาเป็นเด็กสาวที่แข็งแกร่งและกล้าหาญ จนมีเหตการ์ณที่ทำให้ฝาเเฝดทั้งสองพบกัน เเละได้ฟังคำบอกเล่าจากผู้ที่เลี้ยงดูพวกเขาก็เริ่มออกเดินทางมุ่งสู่สุดขอบของประจิม เพื่อช่วยเหลือโลกให้พ้นภัย เเะเพื่อได้พบพ่อเเม่ของตนอีกครั้ง
เพลงประกอบ > เพลงเปิด-เพลงปิด

เพลงเปิด: เพลง NEW ERA  ขับร้อง SixTONES / เนื้อเพลง Page Grace, Dr. Loui, Naoki Itai / เรียบเรียงและจัดเรียง Naoki Itai, MEG
เพลงปิด: เพลง Break  ขับร้อง Uru / เนื้อเพลงและเรียบเรียง Uru / จัดเรียง Yaffle
เพลงประกอบ > ดนตรีเพลงประกอบ

ดนตรีพื้นหลัง OST (Original Soundtrack) / BGM (Background Music) 
สร้างสรรค์ทำนองและอำนวยเพลง คาโอรุ วาดะ
อ่านเพิ่ม

"Yashahime: Princess Half-Demon - The Spring 2022 Manga Guide". Anime News Network. May 22, 2022.
แหล่งข้อมูลอื่น

เว็บไซต์ทางการ ยาฉะฮิเมะ: เจ้าหญิงครึ่งอสูร (ในภาษาญี่ปุ่น)
Yashahime: Princess Half-Demon official website at Yomiuri TV (ในภาษาญี่ปุ่น)
Yashahime: Princess Half-Demon official website at Aniplex (ในภาษาญี่ปุ่น)
Yashahime: Princess Half-Demon official website at Viz Media
ยาฉะฮิเมะ: เจ้าหญิงครึ่งอสูร (อนิเมะ) ที่เครือข่ายข่าวอนิเมะ
ภัทรานิษฐ์ ลิ้มปติยากร

| ภัทรานิษฐ์ ลิ้มปติยากร |
| --- | --- |
เกิด: 23 พฤษภาคม พ.ศ. 2543 (24 ปี)
สัญชาติ: ไทย
อาชีพ: นักแสดง
ปีปฏิบัติงาน: พ.ศ. 2562–ปัจจุบัน
ส่วนสูง: 156 cm (5 ft 1 1⁄2 in)
ภัทรานิษฐ์ ลิ้มปติยากร (เกิด 23 พฤษภาคม พ.ศ. 2543) ชื่อเล่น เลิฟ เป็นนักแสดงชาวไทย
ภัทรานิษฐ์เข้าเป็นนักแสดงกับจีเอ็มเอ็มทีวีผ่านการประกวด โกออนเกิร์ล สตาร์เสิร์ช เมื่อ พ.ศ. 2561 ผลงานแสดงแรกของภัทรานิษฐ์ คือ ละครชุด เรื่อง เขามาเชงเม้งข้าง ๆ หลุมผมครับ (พ.ศ. 2562) ผลงานแสดงที่ทำให้ภัทรานิษฐ์เริ่มมีชื่อเสียง คือ ละครชุด เพราะเราคู่กัน (พ.ศ. 2563)
นอกจากนี้ ภัทรานิษฐ์ยังได้รับการชื่นชมจากบทบาทแนวแซฟฟิก (หญิงรักหญิง) ในละครชุดเรื่อง แค่เพื่อนครับเพื่อน (พ.ศ. 2564) ทำให้มีผลงานแนวดังกล่าวติดตามมาอย่างต่อเนื่อง คือ รักสลับโลก (พ.ศ. 2565) เมจิกออฟซีโร (พ.ศ. 2565) และ 23.5 องศาที่โลกเอียง (พ.ศ. 2567)
ประวัติ

ภัทรานิษฐ์เกิดเมื่อวันที่ 23 พฤษภาคม พ.ศ. 2543 เป็นบุตรคนแรกของบิดากับมารดา บิดาตั้งชื่อ "เลิฟ" ให้ ภัทรานิษฐ์มีน้องสองคนชื่อ "เลโอ" และ "รันย่า"
ภัทรานิษฐ์ศึกษาระดับมัธยมศึกษาที่โรงเรียนมาแตร์เดอีวิทยาลัย สายศิลป์ฝรั่งเศส เพราะต้องการเติบโตขึ้นเป็นทูต เมื่อสำเร็จมัธยมศึกษาแล้ว ได้เข้าศึกษาระดับปริญญาตรีที่วิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ สาขาภาพยนตร์และสื่อดิจิทัล วิชาเอกการแสดงและกำกับการแสดงภาพยนตร์ และสำเร็จปริญญาตรีใน พ.ศ. 2565
การงาน > ช่วงต้น

ก่อนเริ่มงานแสดงละคร ภัทรานิษฐ์เคยถ่ายแบบนิตยสาร และเคยแสดงโฆษณา โดยเริ่มเข้ารับการคัดเลือกนักแสดงขณะเรียนมัธยมศึกษาปีที่ 5 ต่อมาใน พ.ศ. 2561 ภัทรานิษฐ์เข้าร่วมการประกวด โกออนเกิร์ล สตาร์เสิร์ช ซึ่งจีเอ็มเอ็มทีวีจัดร่วมกับคลีน แอนด์ เคลียร์ เพื่อแสวงหานักแสดงหน้าใหม่ ภัทรานิษฐ์ผ่านการประกวด จึงได้เป็นนักแสดงของจีเอ็มเอ็มทีวี งานแสดงแรก คือ ละครชุด เรื่อง เขามาเชงเม้งข้าง ๆ หลุมผมครับ (พ.ศ. 2562) งานแสดงถัดมา คือ ละครชุด เรื่อง นักเรียนลับ บัญชีดำ (พ.ศ. 2562) หลังจากนั้นก็ได้งานแสดงอย่างต่อเนื่อง
ภัทรานิษฐ์เริ่มมีชื่อเสียงจากบทบาท "แพร" ในละครชุด เรื่อง เพราะเราคู่กัน (พ.ศ. 2563) ซึ่งทำให้ภัทรานิษฐ์ได้กลับมารับบทบาทนี้อีกในละครชุด เรื่อง เพราะเรา(ยัง)คู่กัน (พ.ศ. 2563) และภาพยนตร์ เรื่อง เพราะเราคู่กัน เดอะมูฟวี่ (พ.ศ. 2564)
การงาน > งานด้านแซฟฟิก

ใน พ.ศ. 2564 ภัทรานิษฐ์มีงานแสดงในบทบาทแนวแซฟฟิก (หญิงรักหญิง) เป็นครั้งแรก คือ บทบาท "ภา" คู่กับพรรษา วอสเบียน ที่รับบทบาท "อิ๊ง" ในละครชุด เรื่อง แค่เพื่อนครับเพื่อน ซึ่งเป็นที่ตอบรับอย่างดีจนเป็นกระแสและทำให้แฮชแท็ก "#อิ๊งภา" ติดอันดับในสื่อสังคม ภายหลังภัทรานิษฐ์กับพรรษายังได้รับบทบาทแนวแซฟฟิกด้วยกันอีก คือ
ละครชุด รักสลับโลก (พ.ศ. 2565) ซึ่งภัทรานิษฐ์ได้รับบทบาท "แพร" คู่กับพรรษาที่ได้รับบทบาท "ส้ม"
ละครชุด เมจิกออฟซีโร (พ.ศ. 2565) ซึ่งภัทรานิษฐ์หวนกลับมารับบทบาท "ภา" คู่กับพรรษาที่เป็น "อิ๊ง"
ละครชุด 23.5 องศาที่โลกเอียง (พ.ศ. 2567) ซึ่งภัทรานิษฐ์ได้รับบทบาทเป็น "ซัน" คู่กับพรรษาที่ได้รับบทบาท "องศา"
ละครชุด คุณวาฬร้านชำ (ยังไม่ออกอากาศ) ซึ่งภัทรานิษฐ์ได้รับบทบาท "แมวน้ำ" คู่กับพรรษาที่ได้รับบทบาท "คุณวาฬ"
ละครชุด กฎหลัก...ห้ามรักเธอ (ยังไม่ออกอากาศ) ซึ่งภัทรานิษฐ์ได้บทบาท "กอหญ้า" คู่กับพรรษาที่ได้รับบทบาท "ชาช่า"
ความสำเร็จในการทำงานร่วมกันระหว่างภัทรานิษฐ์และพรรษา ทำให้ทั้งสองได้ร่วมงานอย่างอื่นกันอีก เช่น การจัดแฟนมีตติงในต่างประเทศอย่างต่อเนื่อง การเข้าร่วมการประชุมสุดยอดสตรีโลก ดับเบิลยูทีดับเบิลยู ครั้งที่ 2 (2nd WTW Global Woman Summit) ที่เซี่ยงไฮ้ ประเทศจีน ในวันที่ 27 กรกฎาคม พ.ศ. 2567 และการจัดคอนเสิร์ตร่วมกัน เป็นต้นว่าคอนเสิร์ตในกรุงเทพมหานคร ณ วันที่ 1 ธันวาคม พ.ศ. 2567
ผลิตภัณฑ์

ใน พ.ศ. 2563 ภัทรานิษฐ์ออกแบรนด์เครื่องสำอางของตนเองชื่อ "ทเวนตี้เวนดี้" (Twenty Wendy) เดิมจะใช้ชื่อว่า "ทเวนตี้ทเวนตี้" (Twenty Twenty) แต่เปลี่ยนเป็นชื่อปัจจุบันในช่วงโควิด-19 ระบาด เพื่อเป็นสิริมงคล สาเหตุที่คิดทำแบรนด์นี้ คือ ภัทรานิษฐ์ไปท่องเที่ยวที่ประเทศเกาหลีใต้ และซื้อทินต์ทาปากแบรนด์หนึ่งมาใช้ แต่เกิดอาการแพ้จนริมฝีปากลอก เมื่อกลับถึงประเทศไทย ได้หาทินต์ในประเทศมาใช้ทดแทน แต่ไม่มี จึงตัดสินใจทำขึ้นเองให้เป็นแบรนด์เครื่องสำอางของไทย
ผลงานการแสดง > ละครชุด

| พ> ศ. | เรื่อง | บทบาท | เครือข่าย | อ้างอิง |
| --- | --- | --- | --- | --- |
| 2562 | เขามาเชงเม้งข้าง ๆ หลุมผมครับ | ขวัญ | จีเอ็มเอ็ม 25 |  |
| 2562 | นักเรียนลับ บัญชีดำ | ผักกาด | จีเอ็มเอ็ม 25 |  |
| 2563 | เพราะเราคู่กัน | แพร | จีเอ็มเอ็ม 25 |  |
| 2563 | เพราะเรา(ยัง)คู่กัน | แพร | จีเอ็มเอ็ม 25 |  |
| 2564 | แค่เพื่อนครับเพื่อน | ภา | จีเอ็มเอ็ม 25 |  |
| 2565 | รักสลับโลก | แพร | จีเอ็มเอ็ม 25 |  |
| 2565 | เมจิกออฟซีโร | ภา | จีเอ็มเอ็ม 25 |  |
| ยกเลิก | พี่ช้าง | หนู | จีเอ็มเอ็ม 25 |  |
| 2566 | Our Skyy 2 | ภา | จีเอ็มเอ็ม 25 | [ต้องการอ้างอิง] |
| 2566 | นักเรียนต้องขัง | เพลง | จีเอ็มเอ็ม 25 |  |
| 2567 | 23.5 องศาที่โลกเอียง | ซัน | จีเอ็มเอ็ม 25 |  |
| ยังไม่ออก   อากาศ | คุณวาฬร้านชำ | แมวน้ำ | จีเอ็มเอ็ม 25 |  |
| ยังไม่ออก   อากาศ | กฎหลัก...ห้ามรักเธอ | กอหญ้า | จีเอ็มเอ็ม 25 |  |
ผลงานการแสดง > ภาพยนตร์

| พ> ศ. | เรื่อง | บทบาท | อ้างอิง |
| --- | --- | --- | --- |
| 2564 | เพราะเราคู่กัน เดอะมูฟวี่ | แพร |  |
| 2565 | เธอ เหงา เรา เต่า | เบล |  |
ผลงานการแสดง > มิวสิกวิดีโอ

| พ> ศ. | เพลง | ศิลปิน | อ้างอิง |
| --- | --- | --- | --- |
| 2563 | "ยัวร์โซบิวทิฟูล" | พีรวัส แสงโพธิรัตน์ |  |
| 2563 | "ดาวทอประกาย" | อธิภัทร ณ สงขลา |  |
| 2564 | "ยิ่งใกล้ยิ่งกลัว" | อธิภัทร ณ สงขลา |  |
| 2564 | "เขิน" | มนัสวี อานามนารถ |  |
| 2564 | "ทำไมไม่ใช้เวลา (มาใช้ฉันทำไม)" | ศุภฤกษ์ บุณยานันต์ |  |
| 2564 | "จะไม่กลับมาใช่ไหม" | นีวิรินทน์ ลิ่มกังวาฬมงคล |  |
| 2565 | "ไม่ตอบเลยน้า" | ลาซวัน |  |
ผลงานเพลง

| พ> ศ. | เพลง | หมายเหตุ | อ้างอิง |
| --- | --- | --- | --- |
| 2567 | "โลกเอียง" | ร่วมกับพรรษา วอสเบียน ประกอบซีรีส์ 23.5 องศาที่โลกเอียง |  |
| 2567 | "ช็อตฟีล" | ร่วมกับพรรษา วอสเบียน |  |